כריסטופר לויד

כריסטופר אלן לויד (באנגלית: Christopher Allen Lloyd; נולד ב-22 באוקטובר 1938) הוא שחקן קולנוע וטלוויזיה אמריקאי. לויד, אשר זכה שלוש פעמים במהלך הקריירה שלו בפרס אמי, מוכר בעיקר בזכות תפקידיו כאמט "דוק" בראון בטרילוגיית הסרטים "בחזרה לעתיד", כשופט דוּם בסרט "מי הפליל את רוג'ר ראביט", כדוד פסטר בסרט "משפחת אדמס" וכג'ים איגנטובסקי בקומדיית מצבים "טקסי". בזכות קולו הייחודי שימש לויד גם כמדבב אנימציה, בעיקר עבור דמויות זדוניות. לויד נולד בסטמפורד שבקונטיקט. אמו רות הייתה זמרת, אחותו של ראש עיריית סן פרנסיסקו, רוג'ר לפאם, ואביו סמואל היה עורך דין. לויד גדל בערים שונות בקונטיקט ולמד בבתי ספר שונים בקונטיקט ובמסצ'וסטס, עד שסיים את לימודיו בשנת 1958. בשנת 1992, לאחר שתי מערכות נישואין, נישא לויד לכותבת והמפיקה ג'יין ווקר ווד, לה היה נשוי עד לשנת 2005. אחיינו של לויד, סאם לויד, מוכר אף הוא כשחקן, ותפקידו הנודע ביותר הוא בסדרת הטלוויזיה "סקראבס". לויד ממעט להעניק ראיונות לתקשורת או להופיע בציבור. הוא מתואר על ידי אחדים מחבריו הטובים, משותפיו למקצוע וממעריציו כאדם שקט וביישן. כמו כן, לויד נודע כחובב דיג. בחודש נובמבר 2008 נהרס בית מגוריו של לויד כליל כתוצאה משרפות הענק שהתרחשו בקליפורניה. לויד החל את קריירת המשחק שלו בגיל 14, ובגיל 19 למד משחק בניו יורק. מאוחר יותר הופיע במספר רב של הצגות בברודוויי. תפקידו המרכזי הראשון בסרט קולנוע היה בסרט "קן הקוקייה" בשנת 1975, ומאוחר יותר הוא התפרסם בתפקידו ככומר ג'ים איגנטובסקי בסיטקום האמריקאי "טקסי" ובתפקידו כמדען האקסצנטרי אמט "דוק" בראון בסרטי "בחזרה לעתיד". לויד אף השתתף בקטעי הפתיחה והסיום המצולמים של סדרת האנימציה "בחזרה לעתיד", שהתבססה על טרילוגיית הסרטים. כמו כן, שיחק לויד בסרט "מסע בין כוכבים 3: החיפוש אחר ספוק" בתפקיד קומנדר קרוג' הקלינגוני, ובסרט "מי הפליל את רוג'ר ראביט" בתפקיד השופט הרשע דום. דמות מוכרת נוספת אותה שיחק לויד היא דמותו של דוד פסטר בסרטי "משפחת אדמס". ב-1995 שיחק בסדרת המדע הבדיוני "משחקים קטלניים" של רשת UPN, בתפקיד ד"ר ג'ורדן קנט. בשנת 2003 שיחק בסדרת הטלוויזיה "פחד עד מוות", אשר מבוססת על סדרת סרטי פחד עד מוות. בשנת 2005 שיחק לויד בסדרת הטלוויזיה "משמר המדף" ברשת FOX, לצידה של פמלה אנדרסון. באותה שנה, השתתף בסרט הנעורים "גורל כאילו אכזר כזה". בחודש נובמבר 2007 התרחש "איחוד" בינו לבין שותפו בעבר לסדרה "טקסי", ג'אד הירש, כאשר הופיע בתפקיד אורח בעונה הרביעית של הסדרה "מספ7ים". נכון לשנת 2008 משמש לויד כמדבב בסדרת האנימציה האמריקאית "Cyberchase". בשנת 2009 השתתף בסרט הילדים "ג'ק והאפונים" בכיכובה של קלואי גרייס מורץ, ובסרט "קול מיער" שמבוסס על ספרו באותו שם של ג'ק לונדון. ב-2010 שיחק בסרט האימה "פיראנה 3D" בכיכובה של אליזבת שו. ב-2014 שיחק בעונה השנייה של הסדרה "שטחים גרעיניים" בתפקיד הפרופ' סטנפילד, וב-2015 שב לעונה השלישית והאחרונה של הסדרה. בשנת 2016 שיחק בסרט המתח "אני לא רוצח סדרתי" בבימויו של בילי אובריאן, ובסרט האימה "ירח קר". בשנת 2017 שיחק בסרט "פורשים בסטייל", קומדיה שחורה בבימויו של זאק בראף ובכיכובם של מורגן פרימן ואלן ארקין. בשנת 2021 השתתף בסרט סתם אחד בתפקיד דייוויד מנסל, אביו של האצ' וסוכן FBI בדימוס. בשנת 2022 ביצע הופעות אורח בסדרות "הקונרים" ו"המנדלוריאן". בשנת 2023 שיחק בקומדיה הבריטית "Nandor Fodor and the Talking Mongoose" שם גילם את הפיזיקאי והמדיום הארי פרייס. לויד זכה בפרס אמי האמריקאי שלוש פעמים: פעמיים בפרס שחקן המשנה בסדרה קומית על תפקידו בסדרה "טקסי" (בשנים 1982 ו-1983) ופעם אחת בפרס השחקן הראשי בסדרת דרמה על תפקידו בסדרה "הדרך לאבונלי" (בשנת 1992). מדיה וקבצים בנושא כריסטופר לויד בוויקישיתוף כריסטופר לויד, ברשת החברתית פייסבוק כריסטופר לויד, ברשת החברתית אקס (טוויטר) כריסטופר לויד, ברשת החברתית אינסטגרם כריסטופר לויד, במסד הנתונים הקולנועיים IMDb (באנגלית) כריסטופר לויד, באתר AllMovie (באנגלית) כריסטופר לויד, באתר Rotten Tomatoes (באנגלית) כריסטופר לויד, באתר Metacritic (באנגלית) כריסטופר לויד, במסד הנתונים הקולנועיים KinoPoisk (ברוסית) כריסטופר לויד, באתר MusicBrainz (באנגלית) כריסטופר לויד, באתר Discogs (באנגלית) אודות כריסטופר לויד באתר "Memory-Alpha" המבוסס על תשתית "ויקיה" ועוסק ב"מסע בין כוכבים" (באנגלית) דייב איצקוף, ניו יורק טיימס, כריסטופר לויד שוב נוסע בזמן, באתר הארץ, 27 בספטמבר 2010 טובי מוזס, גרדיאן, מדוק בראון למלך ליר: כריסטופר לויד מתגאה בעבר, אבל תמיד חוזר לעתיד, באתר הארץ, 25 באפריל 2021 http://www.filmreference.com/film/81/Sam-Lloyd-Sr.html - הביוגרפיה של סאם לויד, אחיו של כריסטופר לויד http://freepages.genealogy.rootsweb.ancestry.com/~battle/celeb/lloyd.htm - אילן היוחסין של כריסטופר לויד http://latimesblogs.latimes.com/laland/2008/11/christopher-llo.html - אודות שריפת ביתו של לויד